Ars longa, vita brevis.
A göttingeni régi, középkori városháza dísztermét Hermann Schaper (1853-1911) 1903-ban készített falfestményei díszítik. A patinás, ősi egyetemi város történetét a porosz historizmus korának festője egész falképsorozaton örökítette meg, a várost és polgárait, az élet fordulópontjait, hétköznapjait, örömeit bemutatva.
Az egyik képen, az elmúlásra utaló, emberi koponyát kezében tartó, profilban ábrázolt, taláros egyetemi polgár, az elmúlásról elmélkedik. Ars longa, vita brevis: mutatja az alak felett fodrozódó felirat-szalag. A sokféleképpen fordított bölcs mondás mindenképpen ízlelgetésre, megfontolásra, morfondírozásra alkalmas. Görög eredetijét Hippokratésznek, az orvoslás művészének tulajdonítják.
A görögben az ars helyén a tekhné szó áll. Az extrémen bőujjú köpenyt viselő, elmélkedő polgár, művészember mellett ezért egy iparosember áll, velünk szembe fordulva, kezében munkájával, egy aranyozott kupával. Övében körzővel és fa-derékszöggel. Ennek mondatszalagja: Gott segne ein ehrbar Handwerk! Isten áldja a tisztes ipart!
A mester is alkot, de másképpen, mint a művész, akinek azért szüksége van igazi mesterségbeli tudásra, de akár mesteremberek segítségére is az alkotások létrehozásában.
A művész megrögzött másként-gondolkodó! Nem egyszerűen rebellióból, hanem mert teljesen másképp látja a világot, mint a hétköznapi emberek, polgárok, katonák, papok, lócsiszárok, mesterek. Sokszor a dolgok fonákja dominánsabb, mint a színe, ezért akár érthetetlennek, befogadhatatlannak, egyszerűen szólva marhaságnak tűnik, amit csinál.
De a jó alkotásokban „kibújik a szög a zsákból”: elősejlik a színét és a fonákját összekötő gondolat-szál. Ez a gondolat-szál maga a művészet! A többi csak mesterség. Ezt nem tudja más, csak a művész! A reveláció, a katarzis a néző számára, ennek a vékony szálnak felfedezése! 
Ahol ez hiányzik, ott érezzük, hogy minden rendben van, orra-füle-szája a helyén, de nincs lelke. Nincs gondolat, amely többre-érdemes életre keltené, legyen az festmény, szobor vagy épület.
A Porsche egy autó, műszaki érdekesség, önmagában is szép formatervezett jármű. A művész számára történetté állnak össze a hétköznapok autós feladatai: James Dean az autóját mossa. (Az első sorozatból.) A téma meghökkentő, de mosolyra is fakaszt.
A Camino, egy pontokból összefűzött fárasztó zarándokút, napról napra teljesítendő útitervvel, penzummal. Sokan végigjárták a középkor óta útikalauzzal, bédekkerrel. Akár hosszan a szívükben őrzik az összegyűjtött képeket, lelki érintéseket. De a művész saját érzelmi, úti-tapasztalatát is át tudja adni a nézőknek. (Camino ciklus)
A pörgő életet űzött vadként megélő hétköznapi ember, csak a kimerültségét és fáradtságát kommunikálja, a művész ellenben az izzadtságból kiemelt témát megtisztítja és az öröklét szintjére emeli.
Kungl György, Gyuri művészi látásmóddal közelített a világ dolgaihoz így az iskola igazgatáshoz is, pedig az nagyon is kemény, nem annyira művészi, sokkal inkább profán, prózai feladat volt. Különösen a kezdetek idején, 2006-tól, amikor a Keresztelő Szent János Iskolaközpont fenntartását a Gödöllő Premontrei Perjelség átvette és Ő képző- és zeneművészeti iránnyal gazdagította a képzést. Társadalom-szobrászatnak tekintette az oktató-, nevelő munkát, amely maradandót alkot a gyerekek szívében, felnőtt korukban is felidézhetőt.
Nehezen vállalta, sokat küzdött érte, az egészségét is kockára tette. Az iskolaudvaron szipkából illatos cigarettát szívó sárkánnyal kellett a szakállt eresztett harcosoknak szembeszállniuk, hogy végül tényleg nyugodt körülmények között folyhasson az iskolai- és a művészeti nevelés. Vizuálisan beleillett életművébe, kár, hogy szobor nem lett belőle. Vagy mégis?
Az iskola a legnagyobb, kiégetetlen alkotása. A zsámbéki Zichy kastély folyamatos újjáépülésében a legapróbb részletekre, különösképpen a berendezési tárgyakra, azok színeire gondosan felügyelt, alkotói együttműködésben a Kollektív műterem építészeivel. Így lett alapító igazgatója keze között formálódó intézményünknek. Mindenre kiterjedő gondossága szinte követhetetlen.
Rövidre szabott nyugdíjas éveiben iskolai kiállításaink kurátora volt, lelkes szervezője művészeti eseményeinknek, a Zsámbéki Triznya-kocsma megalapítója. Szervezője az évenkénti Ars Sacra Fesztiválnak, a Takács Menyhért galéria megálmodója, a bejárat melletti felületen kollégák és diákok számára rövid bemutatkozó kiállításnak teret adó az AAP Projekt (Ars Ante Portas) elindítója.
Kevés ideje maradt ekkor is a közvetlen művészi munkára, de újra alkothatott porcelánból, az „Űzött vad” ciklussal emlékezve igazgatóságának elmúlt éveire. A művek végül kiégetetlenül maradtak műhelyében...
Egy tőle vett idézettel szeretném lezárni gondolataimat. Gyuri is sokszor idézett művészektől, íróktól, a Szentírásból. Méltó, hogy ma tőle idézzünk:
„Műveim egyrészt kimerevített gondolatok, másrészt meditációs médiumok, melyeken mélységes érzelmek és magasztos eszmék állatfigurákon jelennek meg. Szenvedélyesen szerető madarak, felhőkkel harcoló denevérek, tüzekben síró szalamandrák olyan dolgokat tudnak, mernek, tesznek, melyekhez mi gyávák, gyengék, kevesek vagyunk. A szobrok anyagukra nézve az elérhető legfinomabb, legnemesebb porcelánból készülnek. Az anyag a koncepció szerves része. Ez az anyag a mintázás stádiumában képlékeny, engedelmes, az emberi akaratot alázatosan követi. Az égetés során az emberi szándékon túli erők hatnak. A mű végső állapotában rendkívül szilárd, ugyanakkor esendően törékeny.”
Köszönöm, hogy bevezethettem kiállítását!			2023. 10. 18. HDM
